โตโยต้า เผยยอดขายตลาดรถยนต์ในประเทศเดือน เม.ย. ลดลง 26.2%
โตโยต้า เผยยอดขายตลาดรถยนต์ในประเทศเดือน เม.ย. ลดลง 26.2%

27 พ.ค. 2558

นายวุฒิกร สุริยะฉันทนานนท์ ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย จำกัด เปิดเผยว่า ตลาดรถยนต์เดือนเม.ย. มีปริมาณการขาย 54,058 คัน ลดลง 26.2% เมื่อเทียบกับช่วงเดียวกันของปีที่ผ่านมา ตลาดรถยนต์นั่งมีอัตราการเติบโตลดลง 24.7% ตลาดรถยนต์เพื่อการพาณิชย์มีอัตราการเติบโตลดลง 27.3% เนื่องจากภาระหนี้ครัวเรือนที่ยังอยู่ในระดับสูง รวมทั้งสถาบันทางการเงินที่ยังคงเข้มงวดในการอนุมัติสินเชื่อ ทำให้สภาพคล่องในระบบลดลง ส่งผลกระทบถึงกำลังซื้อโดยรวมของผู้บริโภค
สำหรับตลาดรถยนต์สะสม 4 เดือน มีปริมาณการขาย 251,845 คัน ลดลง 15.3% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 15.7% ตลาดรถยนต์เพื่อการพาณิชย์มีอัตราการเติบโตลดลง 15.1% สืบเนื่องมาจากภาวะเศรษฐกิจที่ยังฟื้นตัวไม่เต็มที่ ประกอบกับอัตราเงินเฟ้อที่ปรับตัวลงต่อเนื่อง ทำให้ทั้งภาคธุรกิจและภาคครัวเรือน ต่างระมัดระวังทั้งในเรื่องการลงทุน และการใช้จ่าย
สำหรับแนวโน้มในเดือนพ.ค. คาดว่าจะทรงตัว จากเสถียรภาพทางการเมืองที่ดี รวมถึงการเร่งเบิกจ่ายเงินลงทุนและการดำเนินโครงการที่สำคัญของภาครัฐ ประกอบกับกิจกรรมส่งเสริมการขายและการแนะนำรถยนต์รุ่นใหม่ ๆ ที่เป็นปัจจัยบวกต่อตลาดรถยนต์ แต่ความกังวลต่อความผันผวนของสภาวะเศรษฐกิจโลก ยังคงส่งผลกระทบต่อเนื่องกับการส่งออกและการฟื้นตัวของเศรษฐกิจโดยรวมในประเทศ ทำให้แนวโน้มตลาดรถยนต์ในเดือนพ.ค.ยังอยู่ในสภาวะทรงตัว